b'\n_START_ARTICLE_\nKotimaa (yritys)\n_START_PARAGRAPH_\nKotimaa Oy on suomalainen viestint\xc3\xa4talo. Yhti\xc3\xb6n ydinliiketoimintoja ovat lehti, asiakaslehtien kustantaminen sek\xc3\xa4 kirkollisten tarvikkeiden valmistus ja v\xc3\xa4litt\xc3\xa4minen sek\xc3\xa4 digitaaliset tuotteet ja palvelut. Sen omistavat Suomen evankelisluterilaisen kirkon organisaatiot ja paikallisseurakunnat._NEWLINE_Yhti\xc3\xb6n tuotteita ovat muun muassa viikkosanomalehti Kotimaa, verkkomedia Kotimaa24 ja aikakauslehti Askel ja Veikko Virtasen urut, Juhavan kynttil\xc3\xa4t sek\xc3\xa4 Atelj\xc3\xa9 Solemniksen kirkolliset tekstiilit._NEWLINE_Tyt\xc3\xa4ryhti\xc3\xb6 Insight360 oy perustettiin 2016 tuottamaan suomalaisten arvoja, asenteita ja markkinak\xc3\xa4ytt\xc3\xa4ytymisi\xc3\xa4 kuvaavia segmentointeja, kohderyhmi\xc3\xa4 markkinoinnin tarpeisiin sek\xc3\xa4 n\xc3\xa4ihin liittyv\xc3\xa4\xc3\xa4 koulutusta. Insight360 oy:n asiakaskunta koostuu markkinointiaan kehitt\xc3\xa4vist\xc3\xa4 yrityksist\xc3\xa4, kansalaisj\xc3\xa4rjest\xc3\xb6ist\xc3\xa4 kuten puolueista sek\xc3\xa4 seurakunnista. Yhti\xc3\xb6n tuottamia segmentointeja ovat marraskuussa 2016 muiden muassa Media360\xc2\xb0, J\xc3\xa4sen 360\xc2\xb0, Liikunta360\xc2\xb0, Terveys360\xc2\xb0 ja Ruoka360\xc2\xb0._NEWLINE_Vuonna 2009 Kotimaa-yhti\xc3\xb6iden liikevaihto oli 22 miljoonaa euroa ja sen palveluksessa oli 125 henke\xc3\xa4. Kotimaa-yhti\xc3\xb6t on osa p\xc3\xa4\xc3\xa4omistajansa Kirkkopalveluiden muodostamaa konsernia. Kotimaa-yhti\xc3\xb6t ja Kirkkopalvelut ovat seurakuntien ja j\xc3\xa4rjest\xc3\xb6jen oma palvelujen tuottaja.\n_START_SECTION_\nHistoria\n_START_PARAGRAPH_\nKotimaa Oy:n kokonaisuuden kivijalkaa alettiin rakentaa vuonna 1905, jolloin Helsingiss\xc3\xa4 perustettiin Kustannus-Osakeyhti\xc3\xb6 Kotimaa kustantamaan Kotimaa-lehte\xc3\xa4 sek\xc3\xa4 Sortavalassa Raamattutalo kustantamaan Raamattuja samana vuonna perustetun Suomen Kirkon Sis\xc3\xa4l\xc3\xa4hetysseuran osana. Kust.-Oy Kotimaan sisaryhti\xc3\xb6ksi perustettiin 1942 kirjankustannuksesta huolehtiva Kirjapaja Osakeyhti\xc3\xb6._NEWLINE_Useiden, erityisesti 2000-luvun my\xc3\xb6t\xc3\xa4 tehtyjen yhti\xc3\xb6j\xc3\xa4rjestelyjen j\xc3\xa4lkeen Kustannus-Osakyhti\xc3\xb6 Kotimaa on edelleen olemassa itsen\xc3\xa4isen\xc3\xa4 yhti\xc3\xb6n\xc3\xa4, jonka omistajat ovat Kirkkopalvelut, kirkon keskusrahasto ja Suomen L\xc3\xa4hetysseura sek\xc3\xa4 joukko kirkollisia j\xc3\xa4rjest\xc3\xb6j\xc3\xa4 ja yksityishenkil\xc3\xb6it\xc3\xa4. Lehtikustannustoiminta oli edelleen omassa yrityksess\xc3\xa4\xc3\xa4n, mutta erillisin\xc3\xa4 osakeyhti\xc3\xb6in\xc3\xa4 aikaisemmin toimineet Kirjapaja, Raamattutalo, Sacrum, Credonet ja Suomen Kirkko-Mediat koottiin yhdeksi Kotimaa-Yhti\xc3\xb6t Oy:ksi.  K\xc3\xa4yt\xc3\xa4nn\xc3\xb6ss\xc3\xa4 yhti\xc3\xb6 toimii Kotimaa-yhti\xc3\xb6iden sis\xc3\xa4ll\xc3\xa4 sen lehtikustannusyksikk\xc3\xb6n\xc3\xa4, lehtiryhm\xc3\xa4n\xc3\xa4, jonka tuotteita ovat Kotimaan lis\xc3\xa4ksi Askel, Lastenmaa, Koulun Aamu, Fleim, Kotimaan Joulu ja H\xc3\xa4\xc3\xa4ilo. Kustannus-Oy Kotimaan toimitusjohtajia ovat olleet mm.: Erkki Sinkkonen (1969-1973), Jussi J\xc3\xa4rvilehto (1974-1978) Paavo Rinkineva (1978-1991), Reijo Telaranta (1991-2005) ja Pauli Aalto-Set\xc3\xa4l\xc3\xa4 (2005-2009), joka oli samalla laajemman kokonaisuuden eli Kotimaa-yhti\xc3\xb6iden toimitusjohtaja. Uutena toimitusjohtana 1.1.2010 alkaen on Jaakko Tapaninen._NEWLINE_Vuoden 2010 alusta kaikki edell\xc3\xa4 mainitut toiminnot fuusioitiin Kustannus-Osakeyhti\xc3\xb6 Kotimaahan, joskin aputoiminimi Kotimaa-yhti\xc3\xb6t j\xc3\xa4i edelleen k\xc3\xa4ytt\xc3\xb6\xc3\xb6n. Vain kokonaisuuteen kuuluva Urkurakentamo Veikko Virtanen Oy j\xc3\xa4i edelleen omaksi osakeyhti\xc3\xb6kseen._NEWLINE_Yhti\xc3\xb6n nimi on syyskuusta 2013 alkaen Kotimaa Oy._NEWLINE_Kotimaa-lehden perustajien linjaus yli sadan vuoden takaa ohjaa edelleen kest\xc3\xa4v\xc3\xa4n tulevaisuuden rakentamista: _NEWLINE_Kun lehden on oltava, mik\xc3\xa4li mahdollista, kaikkien maamme kristittyjen \xc3\xa4\xc3\xa4nenkannattaja, tulee sen ty\xc3\xb6skennell\xc3\xa4 uskonnollisesti suvaitsevasti ja laajasyd\xc3\xa4misesti, niin ett\xc3\xa4 se my\xc3\xb6skin seuraa eriuskolaisliikkeit\xc3\xa4 sek\xc3\xa4 kotona ett\xc3\xa4 ulkomailla, jos kohta onkin v\xc3\xa4ltt\xc3\xa4m\xc3\xa4t\xc3\xb6nt\xc3\xa4, ett\xc3\xa4 lehti erityisesti osoittaa rakkautta kansankirkkoamme ja sen suurta elinteht\xc3\xa4v\xc3\xa4\xc3\xa4 kohtaan.'